РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11Број 06-2/148-20

9. новембар 2020. године

Б е о г р а д

ЗАПИСНИК

3. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 9. НОВЕМБРА 2020. ГОДИНЕ

Седница је почела у 12,15 часова.

Седници је председавала др Александра Томић, председник Одбора.

Седници су присуствовали чланови Одбора: Никола Јоловић, Оливера Пешић, Соња Влаховић, Горан Ковачевић, Братимир Васиљевић, Ана Чарапић, Владимир Маринковић и Милорад Мијатовић.

Седници су присуствовали заменици чланова Одбора: Виктор Јевтовић, Миленка Субић, Адријана Пуповац, Ана Белоица, Светлана Милијић, Угљеша Марковић, Радован Тврдишић, Анамарија Вичек и Ђорђе Косанић.

 Седници су присуствовали представници и повереници Владе: Синиша Мали, министар финансија, Дарко Комненић, в.д. помоћник министра за Сектор буџета и Милеса Марјановић, начелник Одељења буџета.

Седници су присуствовали: Павле Петровић, председник Фискалног савета и чланови Савета Никола Алтипармарков и Данко Брчеревић.

На предлог председника, Одбор је једногласно **(16 гласова за) утврдио** следећи

Д н е в н и р е д:

- Усвајање записника са 2. седнице Одбора;

1. Разматрање Предлога закона о изменама и допунама Закона о буџету Републике Србије за 2020. годину, са Предлогом одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2020. годину, Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2020. годину, Предлогом одлуке о давању сагласности на Одлуку о изменама и допунама Финансијског плана Фонда за социјално осигурање војних осигураника за 2020. годину и Предлогом одлуке о давању сагласности на Одлуку о изменама Финансијског плана Националне службе за запошљавање за 2020. годину, који је поднела Влада (број 400-1688/20 од 6. новембра 2020. године), у начелу.

Пре преласка на рад по утврђеним тачкама дневног реда, Одбор је са **15 гласова за и једним чланом Одбора који није гласао** усвојио записник са 2. седнице Одбора.

 Председник Одбора Александра Томић обавестила је присутне на седници да су, у складу са чланом 173. став 2. Пословника Народне скупштине, Одбору су достављени извештаји одбора који су разматрали Предлог измена и допуна Закона о буџету за 2020. годину, и то: Извештај Одбора за здравље и породицу, који је одлучио да предложи Одбору за финансије, републички буџет и контролу трошења јавних средстава да прихвати раздео 27 Министарства здравља, са предлогом одлуке о давању сагласности на Одлуку о изменама Финансијског плана Републичког завода за здравствено осигурање и Извештај Одбора за привреду, регионални развој, трговину, туризам и енергетику, који је одлучио је да предложи Одбору за финансије да се прихвати раздео 21 Министарство привреде, 28 Министарство рударства и енергетике и раздео 32 Министарство трговине, туризма и телекомуникација, у начелу. Такође је известила да је Фискални савет доставио Оцену Предлога закона о изменама и допунама Закона о буџету Републике Србије за 2020. годину.

 Министар Финансија Синиша Мали представио је Предлога закона о изменама и допунама Закона о буџету Републике Србије за 2020. годину. Ребалансом су предвиђени укупни приходи од 1. 291, 4 милијарде динара и расходи у висини од 1.774,4 милијарде динара, као и дефицит од 483 милијарде динара (8,75 одсто). Њиме су обухваћене све капиталне инвестиције, као и планирана помоћ и подршка здравству, од изградње ковид болница, улагања у реконструкцију болница, до набавке опреме. Подсетио је да је држава током ковид пандемије издвојила 5,8 милијарди евра за помоћ привреди; у првом кварталу 2020. године забележен је раст БДП-а од 5,1 одсто, који ће услед короне претрпети пад на минус један одсто у 2021. години, као и да је у другом кварталу ове године остварена најнижа стопа незапослености од 7,3 одсто.

Оцену ребаланса буџета дао је и председник Фискалног савета Павле Петровић који је рекао да се мора наставити инвестирање у путну инфраструктуру, здравство, али и инвестирање у образовање и заштиту животне средине. Навео је да висина дефицита у ребалансу буџета премашује просек од 7,5 одсто, колико дефицит износи у земљама централне и источне Европе, што је последица државне помоћи државним и јавним предузећима, укључујући и меру поделе стотину евра свим грађанима.

Министар Синиша Мали оспорио је оцену Фискалног савета о неделотворности мера подршке грађанима и привреди и нагласио да ММФ и Европска агенција за обнову и развој подржавају мере Владе усмерене на заштиту животног стандарда грађана, те да је Србија прва земља у Европи по стопи привредног раста. У конструктивној распарви са представницима Фискалног савета учествовали су председник Одбора др Александра Томић и чланови и заменици чланова Одбора: Горан Ковачевић, Светлана Милијић и Владимир Маринковић, који су истицали егзактне и мерљиве резултате у српској економији, као што су: финансијска консолидацији државе, смањење јавног дуга, стабилан курс динара, велики број директних страних инвестиција и подстицаји за домаће инвеститоре, повећање минималне цене рада и други неоспорни успесима наше државе економском плану.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава једногласно (16 гласова за) усвојио је

И З В Е Ш Т А Ј

I

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о буџету Републике Србије за 2020. годину, са Предлогом одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2020. годину, Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2020. годину, Предлогом одлуке о давању сагласности на Одлуку о изменама и допунама Финансијског плана Фонда за социјално осигурање војних осигураника за 2020. годину и Предлогом одлуке о давању сагласности на Одлуку о изменама Финансијског плана Националне службе за запошљавање за 2020. годину, у начелу.

II

 Одбор за финансије, републички буџет и контролу трошења јавних средстава, на основу члана 174. Пословника Народне скупштине, размотрио је извештаје одбора Народне скупштине који су, у складу са чланом 173. став 1. Пословника Народне скупштине, достављени Одбору за финансије, републички буџет и контролу трошења јавних средстава, као надлежном одбору, и то:

 - Извештај Одбора за здравље и породицу, који је одлучио да предложи Oдбору за финансије, републички буџет и контролу трошења јавних средстава да прихвати Предлог закона о изменама и допунама Закона о буџету Републике Србије за 2020. годину, Раздео 27 - Министарство здравља, са Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2020. годину, који је поднела Влада, у начелу;

 -Извештај Одбора за привреду, регионални развој, трговину, туризам и енергетику, који је одлучио да предложи Одбору за финансије, републички буџет и контролу трошења јавних средстава да прихвати Предлог закона о изменама и допунама Закона o буџету Републике Србије за 2020. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација, у начелу.

 За известиоца Одбора на седници Народне скупштине одређена је др Александра Томић, председник Одбора.

Седница Одбора је завршена у 14,15 часова.

 Седница је тонски снимана.

 СЕКРЕТАР ПРЕДСЕДНИК

 Тијана Игњатовић др Александра Томић